b'\n_START_ARTICLE_\nRiksNytt\n_START_PARAGRAPH_\nRiksNytt er en forhenv\xc3\xa6rende nyhetstjeneste for det norske n\xc3\xa6rradionettet med oppstart p\xc3\xa5 1980-tallet._NEWLINE_Tjenesten var eid av Allergruppen og ble driftet av Radio 1. P\xc3\xa5 starten av 1990-tallet hadde Radio 1 en egen nyhetsstab som laget nyheter for flere av landets n\xc3\xa6rradio-stasjoner. Nyhetene ble sendt hver time og ble solgt inn til radiostasjonene via en abonnementsl\xc3\xb8sning. P\xc3\xa5 denne tiden leverte RiksNytt nyheter til 25 norske n\xc3\xa6rradio-stasjoner fra sine lokaler i Nydalen. Rent teknisk ble sendingene gjort tilgjengelige via kommunikasjonssatelitten Intelsat 5._NEWLINE_I 1991 ble RiksNytt sl\xc3\xa5tt sammen med konkurrenten Radio Nettverk. Den nye konstellasjonen fortsatte under navnet RiksNytt, og ble etterhvert den st\xc3\xb8rste leverand\xc3\xb8ren av nyheter til lokalradioene. Dette var en markedsposisjon som nyhetsbyr\xc3\xa5et beholdt gjennom hele 1990-tallet og langt utover p\xc3\xa5 2000-tallet. I 2006 kom imidlertid beskjeden om at RiksNytt kom til \xc3\xa5 redusere sin virksomhet. I januar 2010 ble nyhetstjenesten lagt ned. P\xc3\xa5 dette tidspunktet var RiksNytt eid av NTB, som hadde kj\xc3\xb8pt selskapet fra Edda Media i 2008. Merkenavnet ble midlertidig f\xc3\xb8rt videre av andre akt\xc3\xb8rer, men disse valgte ogs\xc3\xa5 \xc3\xa5 avslutte virksomheten etter kort tid. I oktober 2010 ble nyhetsbyr\xc3\xa5et avviklet.'